Dmõtro Gordon

Dmõtro Illitš Gordon (ukraina keeles Дмитро Ілліч Гордон; sündinud 21. oktoobril 1967 Kiievis Ukraina NSV-s) on Ukraina ajakirjanik, literaat ja poliitikavaatleja. 
Ta on nädalalehte Bulvar Gordona asutaja ja peatoimetaja ning internetiväljaande GORDON asutaja. Aastatel 2014–2016 oli ta Kiievi linnavolikogu liige. Ta on sage külaline Ukraina telekanalitel, kus annab poliitilisi kommentaare. Ta on teinud üle 700 teleintervjuu Venemaa ja Ukraina kultuuri- ja ühiskonnategelastega ning loonud YouTube'is videokanali Dmitri Gordon; sellel on 2019. aasta märtsi seisuga üle 420 000 tellija. Ta on kirjutanud ja kirjastanud üle 50 raamatu, kuid põhisissetuleku saab ta kinnisvaraärist.

Elukäik

Ta sündis ehitusinsener Ilja Gordoni perekonnas. 15 aasta vanuselt lõpetas ta keskkooli ja 1983. aastal astus Kiievi ehitusinseneride instituuti (praegu Kiievi Ehituse ja Arhitektuuri Rahvusülikool). Tegelikult huvitas teda ajakirjanikuks õppimine, kuid nagu ta ise märgib "temal kui juudil polnud mingit mõtet astuda ülikooli žurnalistikateaduskonda". 1984. aastal tegi ta oma esimese intervjuu (Kiievi Dinamo poolkaitsja Leonid Burjakiga). See avaldati ühes Vorošõlovgradi (praegu Lugansk) ajalehes. Teisel kursusel hakkas ta kirjutama artikleid Kiievi juhtivatele ajalehtedele. Pärast instituudi lõpetamist sai ta suunamise Kiievi ajalehte Vetširni Kõjiv. 1995. aastal hakkas ta välja andma nädalalehte Bulvar (2005. aastast Bulvar Gordona). Praegusel ajal loeb seda lehte üle 2,5 miljoni inimese. Ajalehte levitatakse ka välismaal – Venemaal, Ameerika Ühendriikides, Iisraelis, Hispaanias, Itaalias ja Saksamaal. 
2004. aastal ilmus Gordon telekanali 5. Kanal otsestuudiosse ja kutsus inimesi tulema Maidanile, et toetada Viktor Juštšenkot.
Kui 2013. aasta novembris algasid Kiievis meeleavaldused ja rahutused (Euromaidan), asutas Gordon kakskeelse internetiväljaande GORDON (peatoimetajaks hakkas abikaasa Olesja Batsman). 
2014. aasta mais kandideeris Gordon edukalt üksikandidaadina Kiievi linnavolikokku, kuid pettununa Ukraina poliitikas loobus 2016. aasta novembris Kiievi linnavolikogu saadikumandaadist. 
2017. aasta veebruaris asus Gordon juhtima telekanalil 112 Ukrajina autorisaadet "Gordon".

Teleintervjuud

1996. aastal sai Gordon telekanalilt TV-Tabatšuk ettepaneku juhtida intervjuude saatesarja. Hiljem sai see sari tuntuks pealkirjaga "Dmõtro Gordonil külas" ja seda on näidatud mitmetel Ukraina telekanalitel, sealhulgas Esimesel rahvuslikul telekanalil. Viimane siiski loobus 2008. aastal sarja näitamast põhjendusega, et intervjueeritavad olid peamiselt Venemaa tegelased – poliitikud, sportlased, näitlejad, lavastajad ja meelelahutusäri esindajad. 
Teleintervjuude sarjas "Dmõtro Gordonil külas" on ilmunud kokku üle 800 intervjuu. Vanim intervjueeritav oli 107-aastane karikaturist Boriss Jefimov. Oma elu viimase intervjuu andsid Gordonile lisaks Jefimovile Nonna Mordjukova, Vjatšeslav Tihhonov ja Eduard Hill.

Estraad ja kino

Lisaks ajakirjandusele meeldib Gordonile estraad. Ta on salvestanud üle 60 laulu, andnud välja 8 albumit ja laulnud duetti koos tuntud lauljatega (sealhulgas Valeri Leontjevi, Aleksandr Rozenbaumi, Thamar Gverdtsitheli ja Natalija Butšõnskaga) 8 videoklipis.
2009. aastal mängis Gordon kõrvalosa vene lavastaja Ilja Hržanovski filmis "Dau" (füüsik Lev Landau elust). Filmivõtted lõppesid 2011. aastal, kuid linale jõudis film alles 2019. aastal (esilinastus Pariisis 2019. aasta jaanuaris-veebruaris). Gordon kehastas filmis brigaadikomandöri.

Raamatud

Gordonil on ilmunud üle 50 raamatu, sealhulgas 8-köiteline "Segaduste aja kangelased".

Isiklikku

Gordonil on kuus last: kolm poega ja kolm tütart: Esimesest abielust Rostõslav (1992–), kes lõpetas Kiievi Tarass Ševtšenko nimelise Rahvusülikooli rahvusvaheliste suhete alal; Dmõtro (1995–), kes on lõpetanud Bostonis Berklee Muusikakolledži, tegutseb heliloojana ja tulnud neljakordseks Euroopa noortemeistriks karatees; Jelõzaveta (1999–) ning Lev (2001–). Gordoni teise abikaasa ajakirjanik Olesja Batsmaniga (1984–) on tal kaks last: 2012. aastal sündinud Santa ja 2016. aastal sündinud Alissa.